उज्जैन शहर उसकी गलियां, उसके लोग, वहां की सड़कें 'सुमनÓ की गंध से भरी है। मुझे याद है उन दिनों प्रेमचंद पीठ पर स्व. शमशेर बहादुर सिंह जी थे। मैं तथा मेरे चित्रकार, कहानीकार मित्र प्रभु जोशी देवास से उज्जैन शमशेर जी से मिलने पहुंचे। शमशेर जी ने ही बताया कि बाबा नागार्जुन भी आए हुए हैं। वे सुमन जी के घर हैं। हम वहां पहुंचे, नागार्जुन जी से मिले, थोड़ी देर बाद ही ऑफिस से सुमन जी (सुमन जी, उन दिनों विक्रम विश्वविद्यालय के कुलपति थे) आ गये। हम सभी पारिवारिक चर्चा करते रहे। वहां से हम सभी यानी नागार्जुन जी, सुमन जी, प्रभु जोशी तथा मैं शमशेर जी के निवास पर आ गए थे। वह दिन इतनी आत्मीयता, इतने अपनेपन से लबरेज था कि उसका स्वाद आज भी उतना ही तरोताजा और यादों का हिस्सा बना हुआ है।